Student verdrink ná golf haar en 5 ander van rots afslaanArgieffoto ŉ Student van Bloemfontein het Saterdagmiddag naby Kampsbaai verdrink toe sy en vyf ander mense deur golwe van ŉ rots afgeslaan is by Maiden’s Cove op Glen-strand in Kampsbaai. Die Nasionale Seereddingsinstituut (NSRI) is in kennis gestel van die voorval ná ooggetuies die voorval sien plaasvind het. “Toe een van die NSRI se swemmers by die toneel opdaag, het hy die student aangetref waar omstanders reeds kardiopulmonêre resussitasie op haar toegepas het,” het Craig Lambinon, woordvoerder van die NSRI, gesê. Werner Vermaak, woordvoerder van ER24, het gesê die voorval het omstreeks 17:00 naby ŉ getypoel plaasgevind. Volgens Vermaak het ER24 se paramedici die vrou aan lewensondersteunende masjiene gekoppel en na die New Somerset-hospitaal gehaas terwyl hulle haar deurentyd probeer bybring het. Volgens hom het die student gesterf net ná sy by die hospitaal opgedaag het. Sy was glo ŉ student aan ŉ Wes-Kaapse universiteit. Die ander persone wat betrokke was by die voorval is nie beseer nie.